钦定古今图书集成/明伦汇编/官常典/第629卷 > 宋翊
## 钦定古今图书集成/明伦汇编/官常典/第629卷 > 宋翊

按《广东通志》：“翊字叔晦，煜之孙。以荫补官。端平初，通
判广州。时广帅崔与之疏荐，辟知循州。循与汀、梅接
壤，寇盗充斥，翊甫至，集官兵扼其要冲，率以俘献，复
增陴浚隍，募兵益戍，为异日虑。急抚绥，缓催科，是以
循民安生乐业，修学校，增廪秩，阅军政，稽版籍，禁哗
讦，奖孝悌，斛面取羸丁钱虚额，一切去之。复奏于朝”，
永为定式。后复有小警，翊修城壁，严保障，措置捍御，
尤极详备，循民德之。